EGIBAR ARTOLA (EAJ, 2013-06-27):
Egun on guztioi.
Gai honen inguruan azkeneko eztabaida esan genuenean agindu nuen, argumentu guztiak emanak zeudenez, azalduak zirenez, interbentzioa laburra izango zela, minutu batekoa. Minutu batekoa baino gehiago izango da, baina, hala eta guztiz ere, laburra.
Nik uste dut gai honen inguruan esan beharreko guztiak esanda daudela. Garbi dago galdera bat egiten baldin badiogu gure buruari zerk ekarri gaituen honantz, Euzko Alderdi Jeltzaleak edo bere talde parlamentarioak aurkeztutako lege proposamena dela, baina aurrekariak baditu.
Hain zuzen ere, EH Bilduk aurkeztutako mozioaren ondoren, eztabaida bertan gauzatu genuen eta aurrekari nabarmenena indarrean dagoen Legea da. Jaieguna erabakitzeko 2010. urtean Alderdi Popularrak, Alderdi Sozialistak eta UPyDk jaiegun hura, indarrean dagoena, 2010. urte geroztik lege bidez ezartzen da jaiegun hori.
Orduan, zergatik indargabetu nahi dugun Lege hori? Besteak beste, ez gatozelako bat azpian dagoen argumentazioarekin. Batetik, inposaketa izan zen. Bistan da gaur egungo Legebiltzar honetan, indar politiko guztiak egonda, garai hartan hartu zen erabakia ez zela gehiengo sozial baten islada. Baina garai hartan, gehiengo batzuk tarteko, hori birritan errepikatu zitzaigun esanez "argi, hemen gehiengo batzuk daude eta, eta gehiengo horiekin beste erabaki batzuk ere hartuko ditugu". Hori esaten zitzaigun debate hartan, gehiengoarekin inposaketa bat gauzatu zen eta bistan da momentu honetan Ganbara honetako gehiengo nagusi batek inposaketa hari esaten diola ezetz.
Inposaketa izan zelako, inposaketak ez ditugulako gustuko eta gure lege proposamenaren zioan esaten dugu indargabetu nahi dugula eta, aldi berean, nabarmen gelditzen da, nahiz eta gehiengo berriak ere egon badauden eta sortu daitezkeen alde guztietara begiratuta Ganbara honetan, ez dugula beste data bat edo beste jaiegun bat proposatuko. Hain zuzen ere, indarrean zegoena bertan behera utzi, indargabetu eta etorkizunak erakutsiko du jaiegun hori ospatu behar baldin bada, zer egunetan izan behar den gehiengo zabal batek babestuta.
Guk eztabaida puntu horretara eraman nahi dugu edo ekarri nahi dugu, hain zuzen ere, inposaketaren aurrean gauzak bere onera ekarri, zeuden tokira ekarri, urriak 25eko jaieguna indargabetuz, alegia. Zergatik esaten dugu guzti hau? Garbi dago ez guk eta ez gizarteak ez duela gustuko bete den lege bat ospatzea, ez dugu gustuko iruzurra txalotzea eta gauza guztien aurrean gainera irribarre bat bota behar izatea.
Orduan, nik uste dut esplikazioak soberan daudela eta, etorkizunari begira, pentsatzen dut gaur aintzat hartzeko proposamen honekin bozkak hori baimenduko dutela. Nik uste dut egiten dugula iraganari ate bat itxi, inposaketaren ateari ezetz esaten diogu eta etorkizunerako beste posibilitate batzuk irekitzen ditugu. Jaurlaritzak berak erabakiko du dekretu bidez zein jai egunekin ordezkatu indargabetu nahi dugun gaurkoa, hau da, urriaren 25eko jai eguna.
Hori tarteko, aurreko eztabaidan esan beharreko guztiak esanda zeudela eta daudela pentsatzen dut, eta minutu bat izan ez bada ere, bost izan dira, eta erreplikan edo txandan zerbait gehitzeko baldin badago gehituko dut. Bitartean garbi daukaguna da, eta aldeko turnoa erabiliko duenez Euskal Herria Bilduk, ere gaur bozketa honekin iraganean gertatu zen inposaketa bat ezabatu egingo dugula.
Besterik ez.